มันนี่ทูเดย์
บริษัท ฟิทช์ เรทติ้งส์ ยืนยันอันดับเครดิต “BBB-” ของโครงการหุ้นกู้ Euro Medium Term Note (EMTN)
19 มี.ค. 2559

ฟิทช์ยืนเครดิตหุ้นกู้ทหารไทย
บริษัท ฟิทช์ เรทติ้งส์ ยืนยันอันดับเครดิต “BBB-” ของโครงการหุ้นกู้ Euro Medium Term Note (EMTN) มูลค่า 3,000 ล้านเหรียญสหรัฐ ของธนาคารทหารไทย แนวโน้มอันดับเครดิตมีเสถียรภาพ หลังจากมีการปรับข้อมูลในหนังสือชี้ชวนให้เป็นปัจจุบัน ทั้งนี้อันดับเครดิตของโครงการหุ้นกู้อยู่ในระดับเดียวกันกับอันดับเครดิตสากลสกุลเงินต่างประเทศระยะยาว (Long-Term Issuer Default Rating) ของ TMB ที่ “BBB-” แต่อย่างไรก็ตามหุ้นกู้ที่จะออกภายใต้โครงการหุ้นกู้ EMTN นี้ในอนาคต อาจจะไม่ได้รับการจัดอันดับเครดิตในระดับเดียวกันกับอันดับเครดิตของโครงการหุ้นกู้ เนื่องจากโครงการหุ้นกู้ดังกล่าวสามารถออกหุ้นกู้ประเภทด้อยสิทธิได้เช่นกัน
ออมสินแจ้งปิดระบบ 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินได้แจ้งปิดระบบเครือข่ายเทคโนโลยีสารสนเทศเป็นระยะเวลาชั่วคราวเพื่อทดสอบระบบแผนสำรองข้อมูล ประจำปี 2559 และเปลี่ยนการเชื่อมโยงระบบเครือข่ายสื่อสาร โดยจะปิดระบบตั้งแต่วันที่ 18 มี.ค. 2559 เวลา 23.05 น. ถึงวันที่ 19 มี.ค. 2559 เวลา 16.00 น. เพื่อเป็นการพัฒนาระบบเทคโนโลยีสารสนเทศและเพิ่มประสิทธิภาพการให้บริการ โดยธุรกรรมที่ใช้บริการไม่ได้ เช่น เครื่องเอทีเอ็ม บัตรอิเล็กทรอนิกส์ และการชำระค่าสินค้าและบริการด้วยบัตรอิเล็กทรอนิกส์ทุกประเภท
กรุงไทยสำรวจความพอใจ
ธนาคารกรุงไทย แจ้งว่า ธนาคารได้มอบหมายให้บริษัท แกลลัพ (Gallup) เป็นตัวแทน เพื่อทำการสำรวจความผูกพันของลูกค้าที่มีต่อธนาคารในปี 2559 ซึ่งจะทำการสุ่มตัวอย่างจากลูกค้าที่เข้ามาใช้บริการยังสาขาของธนาคาร และทำการสัมภาษณ์ทางโทรศัพท์จากหมายเลข 02-231-8800 เท่านั้น ทั้งนี้เพื่อนำข้อมูลมาปรับปรุงคุณภาพการให้บริการเพื่อให้ตรงตามความต้องการของลูกค้า